Diari Oficial de la Generalitat Valenciana


Sumari del DOGV 5660, del 14-12-2007 (2007/15274)

Convocatòria d'ajudes a les entitats locals valencianes per al finançament de les despeses de personal derivades del funcionament dels servicis d'atenció a les persones en situació de dependència en l'exercici 2008.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5660

Data del DOGV
:   14-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15910


Data del document
:   03-12-2007

Organisme emissor
:   Federació Valenciana de Municipis i Províncies

Tipus de document
:   Anunci

Descriptors 

:   * administració local
    * assistència social
    * ajuda social
    * suport econòmic
    * ajuda pública
    * servei social
    * ajuda als discapacitats
    * assignació per cures
    * cost salarial
    * tercera edat

Convocatòria d'ajudes a les entitats locals valencianes per al finançament de les despeses de personal derivades del funcionament dels servicis d'atenció a les persones en situació de dependència en l'exercici 2008. [2007/15732]
De conformitat amb el que establix la Llei 39/2006, de 14 de desembre, de Promoció de l'Autonomia Personal i Atenció a les persones en situació de dependència, les entitats locals participaran en la gestió dels servicis d'atenció a les persones en situació de dependència, d'acord amb la normativa de les seues respectives comunitats autònomes i dins de les competències que la legislació vigent els atribuïx.
A este efecte, s'ha promulgat el Decret 171/2007, de 28 de setembre, del Consell, pel qual establix el procediment per a reconéixer el dret a les prestacions del sistema valencià per a les persones dependents, l'objecte de les quals és la regulació de la composició, organització i funcions dels òrgans de valoració de la situació de dependència, així com el procediment per al reconeixement de la situació de dependència i el dret als servicis o prestacions del sistema valencià d'atenció a la dependència, incloent-se dins de l'esmentat procediment una expressa referència a la intervenció dels servicis municipals d'atenció a la dependència.
Les entitats locals són competents en la prestació de servicis socials, d'acord amb el que disposa l'article 25.2.k) de la Llei 7/1985, de 2 d'abril, Reguladora de les Bases de Règim Local.
La Federació Valenciana de Municipis i Províncies, entitat sense ànim de lucre, té entre els seus fins promoure, executar i recolzar a les iniciatives i activitats dirigides a millorar la qualitat de vida dels habitants de les entitats locals que la integren.
Conseqüentment, i a fi d'unir esforços per a la consecució d'un mateix fi, la conselleria de Benestar Social ha estimat necessari prestar la corresponent col·laboració a la FVMP a fi de que aquesta promoga les actuacions dirigides a optimitzar els recursos existents.
Per tot això, la conselleria de Benestar Social, té previst concedir a la Federació Valenciana de Municipis i Províncies, la quantitat de tres milions seixanta mil euros (3.060.000 euros), en concepte de subvenció dels programes d'actuació establits en l'objecte de la convocatòria les bases de la qual s'adjunten, que en tot cas, estaran condicionades a l'existència de crèdit suficient consignat en els Pressupostos de la Generalitat Valenciana per al 2008.
A este efecte, la conselleria de Benestar Social, en l'aplicació pressupostària 11.19.55.031.87.7, i codi línia 6719000, del projecte de pressupostos de la Generalitat per a l'exercici 2008, té consignats els crèdits necessaris per a donar cobertura pressupostària al finançament de les referides actuacions, de conformitat amb el que preveu l'article 45.a) de la Llei d'Hisenda Pública de la Generalitat.
En virtut d'això, es convoquen ajudes econòmiques a través de les següents bases de la convocatòria.
Bases de la convocatòria
1. Objecte
La present convocatòria té com a objecte:
Finançament, d'acord amb la ràtio establida en l'annex II de la present convocatòria, dels costos salarials corresponents al període comprés entre l'1 de gener i el 30 de juny de 2008, del personal adscrit als servicis municipals d'atenció a la dependència la titularitat de la qual recaiga en les entitats locals radicades en el territori de la Comunitat Valenciana, i que complisquen els requisits establits en la base segona de la present convocatòria.
Finançament de les despeses derivades de les indemnitzacions per raó del servici a què tingueren dret el personal citat en el punt anterior, si bé només respecte a aquells servicis d'atenció a la dependència l'àmbit d'actuació de la qual englobe més d'un municipi, segons annex III de la present convocatòria. L'import a consignar per l'esmentat concepte s'establirà atenent criteris de superfície i població dels municipis atesos per cada unitat.
Tot això, sense perjuí de la possible ampliació de les ajudes per al període juliol-desembre arreplegat en la base 9 de la present convocatòria.
2. Beneficiaris i criteris
Per a la selecció i distribució de les ajudes entre les entitats locals de la Comunitat Valenciana beneficiàries, es tindran en compte els criteris següents:
1. Que es tracte d'una entitat local de les relacionades en l'annex I de la present convocatòria.
2. Que l'entitat local acredite, mitjançant certificat expedit per òrgan competent, l'existència d'un servici d'atenció a persones en situació de dependència, amb l'adscripció al mateix dels mitjans materials necessaris per al seu funcionament correcte (locals, mobiliari, equip informàtic, connexió ADSL, i personal de suport).
3. Que l'entitat local on s'ubica el servici d'atenció a la dependència atenga la població situada davall la seua cobertura poblacional, d'acord amb el que establix l'annex I de la present convocatòria.
4. Així mateix, l'entitat local haurà d'acreditar, d'acord amb l'assignació de personal tècnic resultant, establida en l'annex III de la present resolució, la contractació de personal amb dedicació exclusiva a les actuacions referides en matèria d'atenció a la dependència, prevalent, excepte causes degudament justificades, la continuïtat del personal contractat a data 31.12.2007, les persones que s'incorporen per primera vegada al sistema després del 31.12.2007 hauran d'estar en possessió de la titulació de Diplomat en Treball Social.
5. L'entitat local haurà de designar una persona responsable amb l'objecte d'exercir funcions d'interlocució i coordinació amb els corresponents òrgans de la conselleria de Benestar Social amb funcions específiques relacionades amb la promoció de l'autonomia personal i l'atenció a les persones en situació de dependència, independentment de la seua adscripció o no a la corresponent unitat local d'atenció a la dependència.
La distribució de l'ajuda a les entitats locals es realitzarà en funció del nombre de treballadors destinats al referit servici d'acord amb la quantia assignada per treballador i el nombre màxim establit en els annexos II i III de la present convocatòria.
3. Presentació de la sol·licitud d'ajudes
La sol·licitud de l'ajuda per part de l'entitat local es dirigirà a la Federació Valenciana de Municipis i Províncies, en el carrer de Guillem de Castro, 46-1ª (46084-València), i s'haurà d'ajustar al model de sol·licitud que figura com a annex IV, acompanyat de l'informe detallat del compliment dels requisits establits en la base anterior, i podran presentar-se, amb la documentació complementària, en el Registre General de la FVMP.
4. Termini de presentació de sol·licituds
El termini de presentació de sol·licituds serà de 20 dies hàbils comptadors a partir de l'endemà de la publicació de la present convocatòria en el Diari Oficial de la Comunitat Valenciana.
La Federació Valenciana de Municipis i Províncies revisarà les sol·licituds perquè totes les dades exigides en la convocatòria figuren en l'expedient. Si la sol·licitud estiguera incompleta, la FVMP comunicarà a l'entitat sol·licitant les deficiències perquè, en un termini de 10 dies, siguen esmenades amb l'advertència que, si no ho feren, s'arxivarà l'expedient sense més tràmit.
5. Resolució de sol·licituds i distribució de les ajudes
La distribució de l'ajuda a les entitats locals es realitzarà per la FVMP en atenció a les sol·licituds rebudes en aplicació dels criteris de selecció i distribució establits anteriorment.
El secretari general de la Federació Valenciana de Municipis i Províncies, atenent les sol·licituds presentades, elevarà la proposta a la presidenta de la Federació Valenciana de Municipis i Províncies, qui resoldrà la seua concessió i la quantitat de l'ajuda concedida, i serà comunicada la resolució a les entitats locals beneficiàries.
6. Pagament de l'ajuda
El pagament de l'aportació de la Federació Valenciana de Municipis i Províncies s'efectuarà:
- Un 30% d'esta es lliurarà dins dels 30 dies següents a la resolució de les sol·licituds d'ajudes formulades.
- Un 30% es lliurarà en el moment de la justificació del gasto efectivament realitzat en relació al 60% del total de la subvenció.
- Un 40% restant que es lliurarà després de l'aportació i comprovació de la documentació justificativa del gasto total realitzat.
7. Obligacions de les entitats locals
U. Realitzar, en coordinació amb els òrgans competents de la conselleria de Benestar Social, i dins de l'àmbit de cobertura poblacional assenyalat en l'annex III, les accions que fonamenten la concessió de l'ajuda, i en especial:
- Informació i assessorament en matèria d'atenció a les persones en situació de dependència.
- Suport als ciutadans en l'ompliment de les sol·licituds i, si és el cas, requeriments.
- Elaboració de l'informe de l'entorn on visca el/la sol·licitant.
- Execució de les directrius de la conselleria de Benestar Social en matèria de dependència.
- Col·laboració en la realització de la proposta del Programa d'Atenció Individualitzada, i comunicació amb el sol·licitant.
- Seguiment de les prestacions i servicis assignats a les persones en situació de dependència.
- Qualsevol altra funció derivada de l'aplicació efectiva de la normativa en matèria d'atenció a les persones en situació de dependència.
A este efecte, la conselleria de Benestar Social, tenint en compte l'adscripció funcional dels esmentats servicis municipals d'atenció a la dependència a esta, dictarà quantes instruccions i ordes de servici siguen necessàries per al funcionament d'estos.
Així mateix, la conselleria de Benestar Social implementarà accions formatives dirigides al personal contractat a l'empara d'aquestes ajudes per les entitats locals, a fi de preparar-los en les activitats a desenrotllar.
Dos. Acreditar davant de la Federació Valenciana de Municipis i Províncies la realització de l'activitat subvencionada derivades de les actuacions objecte de l'ajuda mitjançant la presentació de l'annex V de la present convocatòria degudament omplit.
Tres. Fer constar en tota la informació o documentació que s'oferisca sobre les actuacions subvencionades la col·laboració i finançament de la Generalitat, a través de la conselleria de Benestar Social.
Quatre. Comunicar a la Federació Valenciana de Municipis i Províncies l'obtenció de subvencions o ajudes per a la mateixa finalitat procedent de qualsevol administració o ens públics o privats.
Cinc. El sotmetiment a les actuacions de control financer que corresponen a la Intervenció General de la Generalitat en relació amb l'ajuda concedida.
Sis. Acreditar el compliment d'obligacions de reintegrament de subvencions per deutes amb l'administració, mitjançant declaració responsable del beneficiari, d'acord amb l'article 25 del Reglament de la Llei 38/2003, de 17 de novembre.
8. Justificació de l'ajuda sol·licitada
La justificació consistirà en la presentació per part de l'entitat local dels certificats emesos pel/per la interventor/a de l'entitat local, segons model annex VI de la present convocatòria, d'acord amb el règim següent:
Abans del 15 maig de 2008, s'haurà de presentar certificat corresponent al 60% de la quantia concedida.
Abans del 31 de juliol de 2008, s'haurà de presentar certificat de la totalitat del gasto objecte de la subvenció.
9. Ampliació de les ajudes
Si per part de la conselleria de Benestar Social, es produïra l'ampliació de l'ajuda per al finançament del període comprés entre l'1 de juliol al 31 de desembre, i sempre que no s'hagen produït cap variació en les circumstàncies que determinaren la concessió de les ajudes a les entitats locals, el secretari general de la Federació Valenciana de Municipis i Províncies elevarà proposta d'ampliació a la presidenta de la Federació Valenciana de Municipis i Províncies, qui resoldrà la seua ampliació per a l'esmentat període, en els mateixos termes de la concessió inicial, la qual es notificarà amb almenys 10 dies d'antelació de l'esmentat període.
Quant al pagament i justificació de les quantitats ampliades, caldrà ajustar-se al que disposen les bases 6 i 8 de la present convocatòria, substituint-se les dates 15 de maig de 2008 i 31 de juliol de 2008 per les de 15 de novembre de 2008 i 31 de gener de 2009 respectivament.
València, 3 de desembre de 2007.- La presidenta: Elena María Bastidas Bono.